b'\n_START_ARTICLE_\nJungtini\xc5\xb3 Taut\xc5\xb3 Organizacija\n_START_SECTION_\nIstorija\n_START_PARAGRAPH_\nJungtini\xc5\xb3 Taut\xc5\xb3 Organizacijos \xc4\xafk\xc5\xabrimo id\xc4\x97ja kilo Antrojo pasaulinio karo metu, Teherano konferencijoje, vykusioje 1943 metais. Pagrindinis id\xc4\x97jos propaguotojas buvo JAV prezidentas Franklinas Ruzveltas. 1944 met\xc5\xb3 antrojoje pus\xc4\x97je Pranc\xc5\xabzijos, Kinijos, Jungtin\xc4\x97s Karalyst\xc4\x97s, JAV ir TSRS atstovai Va\xc5\xa1ingtone nustat\xc4\x97 naujosios organizacijos paskirt\xc4\xaf, tikslus ir veikimo b\xc5\xabdus._NEWLINE_1945 metais, pasibaigus Antrajam pasauliniam karui, Jungtini\xc5\xb3 Taut\xc5\xb3 Organizacij\xc4\x85 (sutrumpintai\xc2\xa0\xe2\x80\x93 JTO arba Jungtin\xc4\x97s Tautos) \xc4\xafk\xc5\xabr\xc4\x97 Jungtini\xc5\xb3 Taut\xc5\xb3 chartij\xc4\x85 pasira\xc5\xa1iusi 51 valstyb\xc4\x97._NEWLINE_\xc5\xa0altojo karo metu JTO pastangos spr\xc4\x99sti konfliktus tarp valstybi\xc5\xb3 buvo var\xc5\xbeomos TSRS bei JAV konfrontacijos. Vien tik TSRS vetavo 124, o JAV\xc2\xa0\xe2\x80\x93 82 sprendimus i\xc5\xa1 vis\xc5\xb3 270 vetuot\xc5\xb3 sprendim\xc5\xb3._NEWLINE_Po Ryt\xc5\xb3-Vakar\xc5\xb3 konflikto pabaigos JTO \xc5\xbeenkliai padidino savo \xc4\xaftak\xc4\x85. JT Saugumo Tarybai, kuriai pagal JT Chartijos VII skyriaus 39 straipsn\xc4\xaf esant \xe2\x80\x9egr\xc4\x97smei taikai\xe2\x80\x9c suteikiama teis\xc4\x97 imtis prievartos priemoni\xc5\xb3, \xc4\xafskaitant ir karines akcijas, atsirado platesn\xc4\x97s veiklos galimyb\xc4\x97s. Po 1988 met\xc5\xb3 buvo nuspr\xc4\x99sta \xc4\xafsteigti vir\xc5\xa1 20 taikos misij\xc5\xb3, nors per ligtolin\xc4\xaf laikotarp\xc4\xaf vykdytos tik 13 misij\xc5\xb3. [1]_NEWLINE_JTO gana efektyviai veik\xc4\x97 Persijos \xc4\xaflankos karo metu, ta\xc4\x8diau greitai pasirod\xc4\x97, kad JT taikos palaikymo misijos n\xc4\x97ra tokios efektyvios kaip tik\xc4\x97tasi. 1992 met\xc5\xb3 spal\xc4\xaf \xc5\xbelugo pastangos sureguliuoti pilietin\xc4\xaf kar\xc4\x85 Angoloje, kai UNITA atsisak\xc4\x97 dalyvauti taikos procese. 1993 metais prakti\xc5\xa1kai \xc5\xbelugo UNOSOM II misija Somalyje. UNPROFOR misija Bosnijoje ir Hercegovinoje irgi nesugeb\xc4\x97jo \xc4\xafgyvendinti savo tiksl\xc5\xb3 kaip ir analogi\xc5\xa1ka misija Kroatijoje. 1994 metais JT taikdariai nesugeb\xc4\x97jo sustabdyti masini\xc5\xb3 \xc5\xbeudyni\xc5\xb3 Ruandoje. Nes\xc4\x97kmingos misijos vyko ten, kur did\xc5\xbeiosios valstyb\xc4\x97s netur\xc4\x97jo tiesiogini\xc5\xb3 interes\xc5\xb3 ir tod\xc4\x97l nebuvo suinteresuotos ki\xc5\xa1tis._NEWLINE_JTO misijas riboja ir tai, kad jos reikalauja daug resurs\xc5\xb3, kuri\xc5\xb3 netiesiogiai su konfliktu susijusios \xc5\xa1alys nenori ar negali skirti.'